Eluf jipprotestaw għall-arrest ta' Navalny fir-Russja Aktar minn 3,000 persuna ġew arrestati waqt protesti għall-arrest tal-mexxej tal-Oppożizzjoni Alexei Navalny li seħħew fir-Russja. Il-Pulizija f'Moska għalqu s-servizzi tal-Metro u żiedu r-restrizzjonijiet biex ikun evitat ċaqliq bla bżonn fiċ-ċentru tal-belt. Skont rapporti ta' Reuters jidher li f'din iż-żona kienu arrestati mal-mitt persuna. Navalny ġie arrestat mar-ritorn tiegħu fir-Russja wara li rkupra mill-attentat ta' qtil. Navalny qiegħed jitfa' l-ħtija fuq is-servizzi tas-sigurtà, iżda l-Kremlin ċaħdet dawn l-allegazzjonijiet. Huwa kien għadu kif wasal minn Berlin, fejn għamel xhur jirkupra mill-inċident li kważi swielu ħajtu. L-awtoritajiet Russi min-naħa tagħhom qegħdin isostnu li Navalny kellu jirrapporta lill-Pulizija regolarment minħabba sentenza sospiża, iżda huwa qiegħed isostni li hu kellu l-awtorizzazzjoni biex jivjaġġa minħabba raġunijiet ta' saħħa.